
יום שני, כ"ה בטבת התשע"ז (23 בינואר 2017), שעה 11:50
<סדר היום:>
<החזר הוצאות לינה לשרים ולסגני שרים>
נכחו:

<חברי הוועדה:> 
משה גפני – היו"ר
איתן ברושי

יצחק וקנין

מיקי לוי

חמד עמאר

מיקי רוזנטל

<מוזמנים:> 
	אביגדור יצחקי
	–
	ראש מטה הדיור, משרד האוצר

	דורון סמיש
	–
	רפרנט ממשל ומנהל, משרד האוצר

	חיים אבידור
	–
	חשב הכנסת

	טובי חכמיאן
	–
	חשבות הכנסת

	דוד דהאן
	–
	נציג הארגונים החברתיים

	צבי זרחיה
	–
	דה מרקר


<ייעוץ משפטי:>
שגית אפיק
שלומית ארליך
אייל לב ארי

<מנהל/ת הוועדה:>
טמיר כהן
<רישום פרלמנטרי:>
אסתר מימון
<החזר הוצאות לינה לשרים ולסגני שרים>
<היו"ר משה גפני:>
רבותי, אני מתכבד לפתוח את ישיבת ועדת הכספים בנושא החזר הוצאות לינה לשרים ולסגני שרים. אני אקדים ואומר שפנו אלי ואמרו שפעמים רבות יש שרים וסגני שרים – שרים בעיקר – שמגיעים לכאן במוצאי שבת, נמצאים כאן, יש פעילות והם נשארים לישיבת הממשלה שמתקיימת בבוקר יום ראשון. על פי הנוהל הקיים, כפי שאישרנו בעבר, זה צריך להיות בין שני ימי עבודה. במקרה הזה אני מדבר על מוצאי שבת וראשון – אני לא מדבר על ימים אחרים, אף על פי שזה לא כתוב בפנייה של מזכיר הממשלה – הבקשה לאשר לשרים ולסגני שרים לשהות במלון אם הם עומדים בתנאי המרחק מירושלים.
<מיקי לוי (יש עתיד):>
יש לפעמים קבינט, קורה משהו בשבת.

<היו"ר משה גפני:>
כן, יש.

<מיקי רוזנטל (המחנה הציוני):>
אבל לא במרחק 50 ק"מ. היום זה 50 ק"מ. אם אתה אומר 150 ק"מ - - -

<היו"ר משה גפני:>
בסדר, אז גם על יום שלישי תגיד את זה וגם על חברי כנסת תגיד את זה.

<מיקי רוזנטל (המחנה הציוני):>
לא, כי כאן כתוב שני ימי עבודה.

<היו"ר משה גפני:>
על כל פנים, זו תמונת המצב. אני אומר לכם את האמת, בטוח, מבחינתי, שחשב המשרד היה יכול לאשר את זה. נתנו אפשרות לאשר את זה, לא היה צריך להביא את זה לכאן להחלטה ולכל מה שנלווה לעניין. אבל החשבים כנראה, במיוחד בשנים האחרונות, מתנהלים בצורה כזאת. פעם זה לא היה כך אבל אנחנו צריכים להביא את זה לכאן לדיון. אני מבקש לדון על העניין הזה ולקבל החלטה על בקשתו של מזכיר הממשלה. חבר הכנסת מיקי לוי, ביקשת להתייחס קודם אז בבקשה. 
<מיקי לוי (יש עתיד):>
תודה רבה. אדוני, אכן יש מקרים שבהם קורה משהו בשבת, יום שישי, קבינט מתכנס, שר אמור לקבוע למחרת בבוקר ישיבה מוקדמת, אני סומך על שרים וסגני שרים ששיקול הדעת שלהם יהיה שיקול דעת אמיתי, איני חושד בהם לרגע. אבל, אני מבקש לקבוע שני מסמרות פשוטים: האחת, מוצאי שבת בלבד – לא יגלוש לסוף שבוע, דהיינו, לא לחמישי-שישי בשום פנים ואופן. יהיה כתוב: מוצאי שבת בלבד; והדבר השני, רק בירושלים. שר שירצה לקיים לצורך העניין פגישה – ויש להם משרדים בתל אביב, ויש גם כאלה בחיפה – לא יהיה מצב שהוא יקבע לי פגישות בתל אביב וילך לישון ב"שרתון" תל אביב. זה לא יעלה על הדעת. מקום העבודה הוא ירושלים, עיר הבירה ירושלים. לכן, אני מבקש לקבוע ירושלים בלבד ובמוצאי שבת בלבד. אם זה יהיה כאן אני אתמוך כי זה עושה שכל.
<היו"ר משה גפני:>
מי עוד רוצה להתייחס?

<מיקי רוזנטל (המחנה הציוני):>
אני רוצה לדעת במספרים כמה פעמים הבעיה הזאת התעוררה? לגבי איזה שרים?
<מיקי לוי (יש עתיד):>
מעט.

<מיקי רוזנטל (המחנה הציוני):>
לא, אני רוצה להבין, אני רוצה להבין את הבקשה.

<מיקי לוי (יש עתיד):>
מיקי, שר לא יעזוב את משפחתו במוצאי שבת כדי לבוא לישון ב"פקקטה" מלון – נו, מה? זה רק לצורך עבודה. 
<מיקי רוזנטל (המחנה הציוני):>
אתם דוברי הממשלה? רק שאני אבין, למה אתם לא נותנים להם להגיד?
<מיקי לוי (יש עתיד):>
אני מנסה להשתמש בשכל ישר בלי שום קשר לאופוזיציה-קואליציה.
<היו"ר משה גפני:>
זה קצת – בסדר, אין הרבה. 

<מיקי רוזנטל (המחנה הציוני):>
מה, זה קטנוני?
<היו"ר משה גפני:>
כן.

<מיקי רוזנטל (המחנה הציוני):>
זה קטנוני בעיניך?

<היו"ר משה גפני:>
זה לא קטנוני, זה קנטרני. זה בסדר.
<מיקי רוזנטל (המחנה הציוני):>
זה קנטרני?

<היו"ר משה גפני:>
כמה שרים באים במוצאי שבת? ההערות של מיקי לוי הן הערות נכונות.

<מיקי רוזנטל (המחנה הציוני):>
אני רוצה לדעת מה ההיקף.

<היו"ר משה גפני:>
אני לא יודע. ההיקף הוא קטן. יש פה מישהו שיכול לענות על זה?
<דורון סמיש:>
יש שרים בודדים שרלוונטיים לתנאי הסף כך שמדובר על פחות מחמישה שרלוונטיים ל-50 ק"מ. גם אם הם יבואו כל מוצ"ש מדובר על כסף מאוד קטן.
<מיקי לוי (יש עתיד):>
מה, הוא רוצה לעזוב את הבית? 
<היו"ר משה גפני:>
רבותי, אני מציע כדלהלן: אני מציע לקבל את זה שיהיה כתוב בין מוצאי שבת לראשון – אין ימים אחרים, היום היחיד הנוסף שעלול להיות הוא בין שישי לשבת.
<מיקי לוי (יש עתיד):>
או ערבי חג.

<היו"ר משה גפני:>
או ערבי חג. על זה זה לא חל. הוא לא יכול לנצל את זה בשביל לבוא לפה לשבת או לחג, אני מסכים, וזה רק בירושלים. אני מציע לקבל עם שני התנאים האלה את בקשת מזכיר הממשלה. צריך להקריא את בקשת הממשלה אבל יש לה שני תנאים: תנאי אחד שזה בין מוצאי שבת לראשון, על כל האחרים יש החלטה עם המגבלות, ושזה רק בירושלים.
<מיקי לוי (יש עתיד):>
אני אלך לטובתכם בעוד משהו כי זה עלול גם לחול, אדוני, ביציאת חג. אם יוצא חג ביום רביעי בערב, מן הדין שזה יהיה על אותו בסיס. צריך לנסח את זה איכשהו.
<היו"ר משה גפני:>
כן, אדוני החשב.

<חשב הכנסת חיים אבידור:>
צריך להתייחס לנושא המיסוי כי הלינות האלה חייבות במס.
<היו"ר משה גפני:>
אני צריך להתייחס לזה? הוועדה צריכה להתייחס? מה שהחוק קובע.
<מיקי רוזנטל (המחנה הציוני):>
הם משלמים היום מס.
<חשב הכנסת חיים אבידור:>
חבר כנסת שגר מעל 100 ק"מ ולן בירושלים – מגלמים לו.
<שגית אפיק:>
אבל, חיים, סעיף קטן (ד) להחלטה קובע שמס הכנסה המוטל על שר וסגן שר לפי סעיף זה יהיה על חשבון אוצר המדינה.

<מיקי רוזנטל (המחנה הציוני):>
זה מגלם את המס בכל מקרה.
<שגית אפיק:>
אנחנו נכנסים לסעיף הזה ומתקנים אותו. ההבדל היחיד שנשאר בעצם בין ח"כים לבין שרים הוא שלגבי ח"כים זה רק 100 ק"מ ולשרים זה 50 ק"מ.

<מיקי רוזנטל (המחנה הציוני):>
מעל 100 ק"מ זה מגולם, פחות מ-100 ק"מ לא מגולם.

<שגית אפיק:>
אני לא הייתי נכנסת לנושא של ערב חג וחג כיוון שאני חושבת שזה עניין של פרשנות שהחשבים במשרד צריכים לתת - - -

<היו"ר משה גפני:>
אבל אנחנו רואים שאי אפשר לסמוך עליהם. 

<מיקי לוי (יש עתיד):>
אבל בסוף הוא יבוא ויגיד שפסח יצא ביום רביעי בערב, אני לא מאשר לו – מה נעשה? 

<היו"ר משה גפני:>
אם נודיע את זה לפרוטוקול זה יפתור את הבעיה? זה ייתן לחשב משהו?

<מיקי לוי (יש עתיד):>
לא.

<מיקי רוזנטל (המחנה הציוני):>
לא, לא, צריך לכתוב את זה, זו הסתייגות.

<שגית אפיק:>
אז אני עושה את התיקון בעצם בסעיף 7א1(א) שמדבר רק על ירושלים ואנחנו נקריא אותו כך: 

"החלטת שכר שרים וסגני שרים (תיקון), התשע"ז-2017
	"בתוקף הסמכות לפי סעיף 36 לחוק-יסוד: הממשלה, מחליטה ועדת הכספים של הכנסת:

	תיקון סעיף 7א1
	1.
	בהחלטת שכר שרים וסגני שרים, התשמ"ב–1982, בסעיף 7א1(א), אחרי "והוא לן בו בלילה שבין 2 ימי עבודה," יבוא" – או: "בלילה שבין מוצאי שבת ליום ראשון - - -


<מיקי רוזנטל (המחנה הציוני):>
"מוצאי שבת וחג".
<שגית אפיק:>
אין בחקיקה "מוצאי שבת".
<שלומית ארליך:>
זה הלילה שבין יום שבת ליום ראשון.
<שגית אפיק:>
כן, זה מוצאי שבת. הלילה שבין יום שבת לראשון זה מוצאי שבת. או "הלילה שבין מוצאי חג - - -
<מיקי רוזנטל (המחנה הציוני):>
למה לא להשתמש ב"מוצאי שבת וחג"? זה מונח מובהק. 
<היו"ר משה גפני:>
כן, זה מונח פשוט. 

<מיקי רוזנטל (המחנה הציוני):>
"מוצאי שבת וחג" וגמרנו.
<שגית אפיק:>
בסדר, יהיה "מוצאי שבת" – "מוצאי חג ליום עבודה".
<היו"ר משה גפני:>
דורון, הבקשה שלו היא רטרואקטיבית – אתה יודע להגיד מה זה?

<דורון סמיש:>
רטרואקטיבי לאנשים בשנה האחרונה שנאלצו לישון בירושלים.
<מיקי לוי (יש עתיד):>
אני לא מסכים.

<מיקי רוזנטל (המחנה הציוני):>
לא, לא.

<מיקי לוי (יש עתיד):>
אני לא מסכים רטרואקטיבית, אנחנו דורסים חוקים. 

<מיקי רוזנטל (המחנה הציוני):>
אין בעקרון חקיקה רטרואקטיבית. אנחנו לא מוכנים לזה. מה פתאום. מה אני יודע? בשביל זה שאלתי בכמה אנשים מדובר. הם לא יודעים להגיד ועכשיו הם באים ורוצים את זה רטרואקטיבית? אין דבר כזה.

<מיקי לוי (יש עתיד):>
אני לא מוכן, זה עושה ריח לא טוב.
<מיקי רוזנטל (המחנה הציוני):>
אנחנו מוכנים לאשר בקשה ספציפית.

<אביגדור יצחקי:>
אני יכול להגיד משהו?

<היו"ר משה גפני:>
בבקשה.

<אביגדור יצחקי:>
מישהו לא היה מודע לתקנה הזו. למה היא עלתה? היא עלתה כי פתאום חלק מהחשבים גילו אותה וזה אומר שאנשים שהיו יכולים לבחור, לא היתה להם את זכות הבחירה כי הם לא בדיוק היו מודעים לתקנה הזאת. אני מדבר באופן אישי ממה שאני מכיר אצלי במשרד. לכן, פתאום מגיעים למצב שבו בכל מוצאי שבת כמעט הגיעו מחיפה לפה, המשרד שילם ופתאום נזכרו בזה ולא שילמו. אז אנשים לא עשו את זה במודע או במזיד או מהסוג הזה, אבל תחליטו. 
<מיקי לוי (יש עתיד):>
אני מציע לשרים האלה שטעו לבלוע את הגלולה כי זה יעשה ריח לא טוב.

<מיקי רוזנטל (המחנה הציוני):>
הצעה טובה.

<מיקי לוי (יש עתיד):>
באמת זה יעשה ריח לא טוב.

<דורון סמיש:>
ההערה נכונה. היה שינוי באופן אכיפת הנוהל, היו שרים שלא היו מודעים לכך שמוצאי שבת נוהג אחרת מיתר השבוע ולכן ההוצאות שלהם עלו - - -
<מיקי לוי (יש עתיד):>
דורון, אני רושם לך מה שאתה אומר – כל מה שתגיד שאתה לא רוצה לשלם רטרואקטיבית אני אזכיר לך את זה.
<מיקי רוזנטל (המחנה הציוני):>
עם כל הסימפטיה, ואני מבין את אי ההבנה, אין חקיקה רטרואקטיבית. אין דבר כזה.

<היו"ר משה גפני:>
מה היה השינוי בנוהל הזה?
<דורון סמיש:>
לא, זה לא היה שינוי בנוהל, האכיפה השתנתה במהלך התקופה והיו שרים שלא היו מודעים לכך. עברה תקופה שכן ופתאום גילו שלא.
<מיקי רוזנטל (המחנה הציוני):>
אם אתם מסכימים לחקיקה רטרואקטיבית אנחנו נתחיל לחוקק פה חוקים רטרואקטיביים. אתם יודעים מה המשמעות של הדבר הזה? באמת, זה אסון. אי אפשר, עם כל הצער. אנחנו רוצים לעזור אבל אי אפשר. אסור לעשות חקיקה רטרואקטיבית. זו פגיעה משמעותית בהליך החקיקה.
<מיקי לוי (יש עתיד):>
זה לא טוב לתדמית של השרים גם כן.  

<היו"ר משה גפני:>
רבותי, אני מציע כך: אמרתי בתחילת הדיון הזה שאני בכלל לא סברתי שצריך להביא את זה לכאן לדיון, יושב חשב של משרד, הוא לא יודע מה השר שלו עושה ולמה הוא בא במוצאי שבת. הוא יודע את זה, הוא לא היה צריך להביא את זה לכאן. משזה הובא לכאן אנחנו לא יכולים לאשר את זה רטרואקטיבית אבל אני אומר לפרוטוקול: תפקידו של החשב הוא לבוא ולהגיד – הוא יודע על מה מדובר. לפי דעתי זה לא נוגע ליותר משני שרים, אולי אפילו פחות, שלא תהיה פה טעות בעניין. אני אומר לפרוטוקול, שהחשב יבדוק את המקרים האלה, שהיו קודם, ברוח הדברים שאנחנו מאשרים מכאן ואילך, לבדוק את זה.
<רחל עזריה (כולנו):>
היו הרבה מקרים כאלה?

<אביגדור יצחקי:>
כל השנה.

<רחל עזריה (כולנו):>
כל השנה שרים לנו?

<איתן ברושי (המחנה הציוני):>
הוא מדבר על שר אחד, לא על כל השרים.

<דורון סמיש:>
היא שאלה אם היו הרבה מקרים.
<היו"ר משה גפני:>
לא היו הרבה מקרים.
<דורון סמיש:>
לא היו.

<היו"ר משה גפני:>
דיברו איתי – לא היו הרבה מקרים. אמרתי, אולי שני שרים, אולי פחות. אני אומר לחשבים, לאור החלטה כאן, שיבדקו את הנושא רטרואקטיבית ואם יתברר שהם לא יכולים לעשות שום דבר שיגידו מה המקרים, שיביאו את זה לכאן ואז נדון במקרים עצמם.

<רחל עזריה (כולנו):>
בסדר, פתרון טוב.

<היו"ר משה גפני:>
מי בעד אישור החזר ההוצאות, כפי שהיועצת המשפטית קראה?

<איתן ברושי (המחנה הציוני):>
עם ירושלים הבירה.

<היו"ר משה גפני:>
מי שבעד האישור עם ההסתייגויות הללו ירים את ידו. מי נגד? מי נמנע?

הצבעה
בעד – 3
נגד – אין 

נמנעים – 1 

בקשת הממשלה בדבר החזר הוצאות לינה לשרים ולסגני שרים נתקבלה.

<היו"ר משה גפני:>
הבקשה אושרה. 
אני מבקש להבהיר לגבי ההחלטה– מכיוון ששר אחד, היה חשב שאישר את השהות שלו במוצאי שבת כאן בירושלים ושינה את פרשנותו במהלך השנה, זה גרם להוצאות - - -
<אביגדור יצחקי:>
במהלך השבוע, לא במהלך השנה – במהלך השבוע האחרון.

<שגית אפיק:>
ממש לאחרונה.

<מיקי רוזנטל (המחנה הציוני):>
אבל זה חל על כל הדברים שקרו בשנה האחרונה.

<היו"ר משה גפני:>
זה גורם נזק כספי.

<שגית אפיק:>
זה חל על לינות שלו בעבר אבל. השינוי בפרשנות הזאת חל על לינות שלו בעבר.

<היו"ר משה גפני:>
ומכיוון שאנחנו קיבלנו החלטה עם ההסתייגות שקיבלנו, אני מבהיר בזאת שהפרשנות של החשב באותו משרד שעליו אנחנו מדברים, אפילו שלא אומרים, הפרשנות של מה שקבענו עכשיו חלה בכל המקרים האלה. לשר שהיו הוצאות לאור פרשנות הקודמת שלו – הפרשנות שקובעת היא הפרשנות שאנחנו קבענו היום. לכן אנחנו אומרים שהחשב הזה צריך לשלם את ההוצאות כפי שהיו על פי החלטתו בעבר והשינוי שהיה בהחלטה שלו מתבטל בעקבות ההחלטה שלנו היום. אני מבקש להעביר לו את זה.

<צבי זרחיה:>
אז זה רטרואקטיבית או לא?

<היו"ר משה גפני:>
לא, זה לא רטרואקטיבי. הסיפור הוא כזה: אמרתי בתחילת הדיון, נושא כזה לא היה צריך לבוא לוועדת הכספים, החשב היה יכול לקבל החלטה, הוא נושא באחריות, זו לא מערכת שלמה, הוא יודע מה השר שלו עושה. הוא אישר לו, במהלך הימים האחרונים הוא שינה את החלטתו והוא כאילו מבקש מהשר שהוא יחזיר את הכסף רטרואקטיבית. אנחנו קיבלנו החלטה עכשיו, שלפי דעתי היא מיותרת אבל קיבלנו החלטה, ואני פונה לחשב הזה בשם חברי הוועדה ובשמי לא לגרור הוצאות כאלה לשר ולקבל את הפרשנות הזאת כפי שהיא גם היתה קודם הפרשנות שלו. אז זה לא רטרואקטיבי.

<מיקי לוי (יש עתיד):>
זה נקודתי.

<היו"ר משה גפני:>
זה נקודתי וזה לא על כל השרים.

<צבי זרחיה:>
מי זה החשב?

<היו"ר משה גפני:>
לא יודע. עד כדי כך אתה רוצה?

<עודד פורר (ישראל ביתנו):>
למה אתה הופך הכול לפרסונלי.

<מיקי רוזנטל (המחנה הציוני):>
כמו שאמר אתמול מפכ"ל המשטרה – אתם מספיק אינטליגנטיים בשביל להבין.

<היו"ר משה גפני:>
צבי, אני חושב שנעשה פה עוול. אני חושב שלא היה צריך לקבל החלטה כזאת, לשלם רטרואקטיבית. השר מגיע לפה ממקום רחוק, אין ויכוח, ויש ישיבת ממשלה ביום ראשון בבוקר והוא פועל גם במוצאי שבת. אני גם יודע בחלק מהמקרים על מה מדובר. צריך לאשר את זה. זה מה שאנחנו מבקשים. תודה לכולם, הישיבה נעולה.
 <הישיבה ננעלה בשעה 12:05.>

